“Гістарычны слоўнік беларускай мовы” ў 37 выпусках – унікальнае выданне, якое з’яўляецца бясспрэчным доказам трывалых традыцый і даўняй гісторыі развіцця беларускай мовы. Аб усіх этапах стварэння слоўніка, яго адметнасці, коле рукапісных крыніц, будове слоўнікавага артыкула расказала адна з непасрэдных яго ўкладальнікаў Наталля Паляшчук, загадчык аддзела гісторыі беларускай мовы. Яна слушна адзначыла, што, дзякуючы “Гістарычнаму слоўніку беларускай мовы”, мы можам не толькі захоўваць і вывучаць пісьмовыя набыткі папярэдніх эпох, але і наблізіцца да нашага продка-беларуса: даведацца, якім ён быў, чым цікавіўся, што яго хвалявала.